**סיפורי גבורה**

**עוז דוידיאן**

עורך הדין עוז דוידאן התעורר בביתו שבמושב מסלול בבוקר השבעה באוקטובר, כשהחלה המתקפה של חמאס. זמן קצר לאחר מכן התקשרה אליו אחותו שגרה בחווה סמוכה וסיפרה על צעירים וצעירות שמגיעים אליה ומספרים שמחבלים נמצאים בסביבה ורבים מחבריהם מתחבאים. דוידיאן, שהכיר היטב את השטח, לקח את הטנדר הפרטי ואקדח שהיה ברשותו ויצא לדרך. במהלך כל אותו היום הוא חילץ כ-120 מבלים בכ-15 גיחות חילוץ שביצע. את החילוצים ביצע בסיוע מיקומים שלחו אליו מבלים ממסיבת הנובה ובני משפחותיהם. במהלך הגיחות שלו נתקל במחבלים ואף ניהל מול כמה מהם קרב יריות מאקדחו. במקרה אחר דרס מחבלים שהגיעו קרוב אליו. כל אותו היום תועד במצלמות רכבו.

"המראות היו קשים ביותר," סיפר דוידאן לאתר "כנס מדיה". "תוך כדי החילוץ והפינוי פותחים עלינו המחבלים באש מכל הכיוונים. פיניתי בכל פעם אנשים רבים ככל האפשר, עשרות בבת אחת. הם נדחסו בקבינה ובארגז האחורי. אחזו בחלונות המכונית, עמדו צפופים על המדרגות, היו על גג המכונית ועל מכסה המנוע. ככה הובלנו אותם, העיקר להציל כמה שיותר אנשים מן התופת הזו".

ביום הוקרה שנערך בכנסת, אמר דוידאן: "רבים אומרים לי שאני גיבור ושהצלתי 120 נערות ונערים. לא ביקשתי להיות גיבור. הגיבורים הם אלה שנלחמו על חייהם, רצו והתחבאו. אני הייתי הכלי שהקב"ה שלח לעזור להם להגיע הביתה. יש בי עצב על אלה שלא הספקתי להגיע אליהם, כל אלה שנקטפו. הכאב שלי על חבריי מזרועות הביטחון שלחמו בקווים הראשונים והגנו על כולנו".

על מעשה הגבורה הוענק לדוידיאן במאי 2024, אות יו"ר לשכת עורכי הדין.

**לינקים לסרטונים רלוונטיים ומידע נוסף**

[**כנס מדיה עם סיפורו של עוז**](https://kenes-media.com/%d7%a4%d7%a8%d7%95%d7%99%d7%a7%d7%98-%d7%94%d7%94%d7%a6%d7%9c%d7%94-%d7%a9%d7%9c-%d7%a2%d7%95%d7%96/)

[**עוז דודיאן בפגישה עם ניצולה**](https://13tv.co.il/item/documentary/worth-a-story/qxorm-903805293/)

[**עשיתי מה שיכולתי - סיפורו של עוז דוידאן**](https://www.facebook.com/watch/?v=1013739476859982)